A BIZOTTSÁG 981/2007/EK RENDELETE
(2007. augusztus 21.)
a felvásárlást, raktározást és forgalomba hozatalt magukban foglaló intervenciós intézkedések finanszírozási költségeire alkalmazandó kamatlábaknak az EMOGA számára a 2007-es számviteli évre történő meghatározásáról szóló 1489/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló, 1978. augusztus 2-i 1883/78/EGK tanácsi rendeletre (1) és különösen annak 5. cikkére,
mivel:
(1)
Az 1489/2006/EK bizottsági rendelet (2) 1. cikke a 2007. számviteli évre meghatározza az EMOGA számára a készletfelvásárlási, -raktározási és -értékesítési intervenciós intézkedések pénzügyi költségeinek kiszámításánál alkalmazandó kamatlábat.
(2)
Az 1883/78/EGK rendelet 5. cikkét a 734/2007/EK rendelettel módosították, figyelembe véve, hogy egyes tagállamokban a szóban forgó műveleteket csak az egységes kamatlábnál lényegesen magasabb kamatlábbal lehet finanszírozni. Így a 2007. és a 2008. számviteli évre eltérést írtak elő: eszerint ha az egy tagállam által viselt átlagos kamatláb az egységes kamatláb megállapításához használt referencia-időszakot követő harmadik hónap során meghaladja a Bizottság által meghatározott egységes kamatláb kétszeresét, a Bizottság a 2007-es és 2008-as pénzügyi évre vonatkozóan az adott tagállam kamatköltségeit finanszírozva kiegyenlítheti az adott tagállam kamatlába és az egységes kamatláb közötti különbséget. Előírták továbbá, hogy ezt az intézkedést a tagállamok 2006. október 1-jétől felmerülő kiadásaira kell alkalmazni.
(3)
A Bizottsághoz beérkezett tagállami bejelentések alapján, amelyek a 2007. számviteli évi egységes kamatláb megállapítására szolgáló referencia-időszakot követő harmadik hónapra vonatkoznak, az egyik tagállamról megállapítható, hogy az említett új intézkedés alkalmazható rá. Ezért indokolt a 2007. számviteli évre megállapítani a szóban forgó tagállamra vonatkozó egyéni kamatlábat.
(4)
Az 1489/2006/EK rendeletet ennek megfelelően módosítani kell.
(5)
Mivel a 734/2007/EK rendelet 2006. október 1. óta alkalmazandó, ugyanezen időpontot indokolt e rendelet alkalmazásának kezdetéül is megjelölni.
(6)
Az e rendeletben előírt intézkedések összhangban vannak a mezőgazdasági alapokkal foglalkozó bizottság véleményével,
ELFOGADTA EZT A RENDELETET:
1. cikk
Az 1489/2006/EK rendelet 1. cikke a következő ponttal egészül ki:
„h)
4,8 % az alkalmazandó egyedi kamatláb Magyarország esetében.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2006. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. augusztus 21-én.